Isak Alkalaj
Isak Alkalaj (Samokov, Kneževina Bugarska, 25. 11. 1882 – New York, Sjedinjene Američke Države, 29. 12. 1978), vrhovni rabin Kraljevine Jugoslavije do početka Drugog svjetskog rata i okupacije zemlje.

Biografija 
Rabin Isak Alkalaj je rođen 25. 11. 1882 godine u bugarskom gradu Samokov u porodici Avrama i Rebike Alkalaj. Kao dečak, sa roditeljima je preselio u Sofiju, a potom u Zemun. Otac mu je u Zemunu radio kao kantor u gradskoj sinagogi. Osnovnu školu i nižu realku završio je u Zemunu, a gimnaziju u Beogradu. Završio je Filozofski fakultet Univerziteta u Beču i Viši rabinski seminar. Rabinsku službu započeo je 1909 kao zastupnik sefardskog rabina u Kraljevini Srbiji, a 1911 postao je glavni rabin Kraljevine Srbije. Sa uspostavljanjem ustanove Vrhovnog rabinata 1923 godine, imenovan je za vrhovnog rabina Kraljevine Srba, Hrvata i Slovenaca tj. Kraljevine Jugoslavije. Na toj je dužnosti ostao do 1941 godine. Istovremeno je bio i predsednik "Saveza rabina Kraljevine Jugoslavije". Za vreme Balkanskih ratova, istakao se u prikupljanju pomoći za sanitet, ali je radio i na pridobijanju Jevreja u novooslobođenim krajevima za novu državu. Tokom Prvog svetskog rata, išao je u humanitarne misije u Italiju, Švajcarsku, Francusku i Englesku i prikupljao pomoć za vojsku Kraljevine Srbije. Po nalogu srpske vlade, išao je i u Sjedinjene Američke Države (SAD) da bi propagirao "jugoslovensku stvar" među tamošnjim Jevrejima. Bio je član Oblasnog odbora Crvenog krsta, te član i predsednik jevrejskog reda "Benei Brita" za Srbiju i njegove "Velike lože Jugoslavija". Jedan je od osnivača privremenog Glavnog odbora Saveza jevrejskih veroispovednih opština Jugoslavije 1919 godine. Za senatora po funkciji imenovan je 1932 godine. Također je bio jedan od predstavnika jugoslovenskih Jevreja na Prvom zasedanju "Svetskog jevrejskog kongresa" u Ženevi 1936. Aktivno se služio nemačkim, francuskim, engleskim, španskim i starohebrejskim jezikom. Nosilac je odlikovanja Svetog Save IV, III i I stepena. Objavio je više priloga o srpskim Jevrejima u "The American Jewish Year Book" 1918 godine. Izbegao je u SAD 1941 godine, te se nastanio se u Njujorku i bio aktivan član "Udruženja jugoslovenskih Jevreja u SAD-u". Rabin Isak Alkalaj je preminuo u Njujorku 1978 godine.

Odlikovanja 
  Orden Svetog Save IV reda
  Orden Svetog Save III reda
  Orden Svetog Save I reda

Reference

Literatura 
 

Biografije, Zemun
Jugoslavenski Jevreji
Srpski Jevreji
Jugoslavenski rabini
Srpski rabini